Dorings en soms Rose | Die lewe met asyn
Ek wil toor
Akrakedapra. Open Sesame. Kul jou hier en kul jou daar. Wie weet wat die regte towerwoorde is? Dalk is dit tog Asseblief en Dankie soos ons as kleuters geleer is.
Waar leer 'n mens tog toor? Nee, ek wil nie 'n heks of 'n toordokter wees nie. Hulle moet allerhande verse leer en brousels kook en dit dit klink na baie werk. Ek wil net my vingers klap en dit moet gebeur. Geen ingewikkelde truuks wat die oë verblind nie. Dit moet regtig wees, anders is dit nie ongewoon nie. Ek is gek oor die ongewone.
Al is dit net 'ntipe towerkuns. Ek is nie vraatsig nie, een spesiale kuns wat niemand anders kan nie, sal doen.
Blogantwoord: Max was reg met 'n BA in Engels.
September 26, 2009 at 6 : 00	Xena Phoenix	46 Kommentaar
Nou die dag vra iemand my wie ek dink die beste chemistry op die silwerdoek het. Dit is selde dat ek nie 'n antwoord op iets het nie, maar ek kon met die geleendheid nie 'n goeie antwoord gee nie. Bloot omdat ek nooit daaroor gedink het nie.
Die logiese deel van my meng nie fiksie met die werklikheid nie. Wat dus in 'n storie gebeur, dra ek nie oor na die regte lewe nie. Die regisseur het gesê dat hulle moet soen en dit is hoekom hulle gesoen het. Dit was 'n werk, 'n opdrag wat uitgevoer is. Daar het nie sterre ontplof nie en daar was geen romanse betrokke nie. Soos ek die storie verstaan is dit baie tegnies. Die kamera is blykbaar baie veeleisend – juis omdat die soen mooi moet lyk.
Tog, as 'n mens na die regisseurs se kommentaar kyk / lees, word die hoofkarakters juis gekies oor die vonk tussen hulle. Hulle moet chemistry wys of die passie gaan dood op die skerm lyk. Dus behoort 'n mens te weet wie maak vir jou 'n mooi paartjie op die skerm. Ek pleit dat ek onromanties is. Julle het nie daardie verskoning nie. Dus vra ek julle vandag: Wie is jou gunsteling groot skerm paar?
Net gou om die denke aan die gang te sit. Meg Ryan en Tom Hanks het 'n aansienlike hoeveelheid flieks saamgemaak. Ek dink byvoorbeeld aan Sleepless in Seattle en You've got mail. Daar is ook Julia Robberts en Richard Gere wat al amper aan die heup gebind is. Dit het baie goed gewerk in Pretty Woman en Runaway Bride. Nog 'n reekspaartjie is Sandra Bullock en Keanu Reeves. Dink ook maar aan Tom Cruise en Nicole Kidman. Ek dink Kate Hudson en Matthew McConaughey was al meer as een keer afgepaar. Plaaslik dink ek aan Anna-Mart van der Merwe en Dawid Minnaar en natuurlik ook Sandra Prinsloo en Marius Weyers.
Daar is natuurlik daardie pare wat in een fliek die mense aan die gons gehad het. Die bekendste voorbeeld is natuurlik Angelina Jolie en Brad Pitt. Ben Af-Lek (skuus ek bedoel Affleck) en Jennifer Lopez het ook maande lank tydskrifte laat verkoop, al was Gigly uiters swak. Mense AAAAA nou nog oor Demi Moore en Patrick Swayze in Ghost. John Travolta en Olivia Newton-John kry ook 'n eervolle vermelding. Amper vergeet ek van Renée Zellweger en Colin Firth.
Daar is so baie moontlikhede, maar wie kies jou. En as ek dit 'n stap verder kan vat, watter fiktiewe verhouding dink jy sou hou verewig?
Blogvraag: Watter graad het Renée Zellweger in 1991 behaal?
Blogantwoord: Willes was reg met Abram Lyley.
September 25, 2009 at 5 : 39	Xena Phoenix	75 Kommentaar
Laat ek vir een keer in my lewe 'n resep met julle deel. Neem 'n brood (verkieslik bruin) en sny 'n dik sny af. Dit moet ten minste 2 – 3 cm dik wees. 'n Regter skaapwagter sny. Smeer dit dik met botter of margarien soos jy verkies. Smeer nou grondboontjiebotter op en rond die af met 'n laag stroop. As jou tone nie nou omkrul van lekkerte nie, is daar beslis iets fout met jou.
Stroop het 'n beslisde plek in die kombuis. Dit maak nie net lekker broodjies nie, maar dit is 'n kern bestandeel van fudge en verskeie koekies. Smeer egter daardie selfde stroop aan iemand? Of eet selfs net jou broodjie klaar en voel hoe taai is jy dan. Daardie taaiheid klou lank nadat jy jou hande gewas het.
Soos sekere mense. Julle weet noual dat ek 'n hekel aan oorvriendelike mense het. Stroop mense vat dit 'n stappie verder. Dit is skat voor, liefie in die middel, vlooi in die middel, engel in die middel, sweetie in die middel, baby in die middel, sussie in die middel en (as iemand jou genadig is) pop aan die einde. Die heuningkwas kry bloot net nie einde nie. Al bid jy hoe hard.
Dit is nie net die woorde wat hulle gebruik nie. Die oomblik wat hulle tande wys (en dink hulle glimlag) spoel die stroop bo-oor jou. Dit is seker hulle metode om jou vas te vang, sodat hulle al jou energie kan steel. Jy moet gewoonlik hoor watter wonderlike mens jy is. Valslik word jy opgehemel. Die plan is dat jy moet dink hulle is wonderlik, want die stroperigheid het 'n prys. Gewoonlik soek hulle iets.
Die een ding wat soos 'n paal bo water uitstaan met die mens is dat jy moet gaan bad wanneer jy jouself kan bevry. Jy gaan sukkel om van die taaiheid ontslae te raak en gaan vir lank daarna steeds naar wees.
Nie almal wat liefdeswoorde gebruik is stroperig nie. Vir party mense is dit bloot 'n manier van praat. Die groot onderskeid is dat jy nie taai voel daarna nie.
Hoe voel julle? Ken julle sulke mense?
Blogvraag: Wie het goue stroop uitgevind?
Blogantwoord: Christ's Hospitaal (en ja, dit is die naam van 'n skool).
September 24, 2009 at 5 : 49	Laviga Heks	28 Kommentaar
Verstrooid is mos een van my vele middelname. So pak ek nou die dag weer alles om te gaan gim, maar vergeet my sokkies. Terug huis toe ry is nie eers 'n opsie nie. Tekkies sonder sokkies ook nie. Dit is maar 'n bra flou verskoning om nie te gaan gim nie, dus moes ek maar 'n paar sokkies gaan koop. Siende dat ek nogal 'n wavrag vol sokkies het, koop ek toe die eerste, beste en goedkoopste paar wat ek sien. Toevallig 'n paar wit sokkies.
Na skool het ek nog nooit weer wit sokkies gehad nie. Die paar wat ek gekoop het is nou wel nie skoolsokkies nie, maar dit het my aan skoolsokkies laat dink. In my dae was daar 'n onfeilbare manier om 'n hoërskool dogter uit te ken. Bruin bene met spierwit voete. 'n Laerskooldogter het nie juis skoene gedra nie, dus was hulle in 'n groot mate van 'n sokkie tan gespaar.
Die son het nie net ons bene gemerk in skool tyd nie. Na skool het ons almal met sokkies en tekkies geloop. Ek kan nie onthou of dit mode of net prakties was nie. Prakties, want vir die meeste skoolsporte het jy met tekkies deelgeneem. Self ek wat nie die wêreld se grootste sport geesdriftige was nie, het 'n aansienlike tyd op die sport velde deurgebring.
Ons het ons sokkies nooit tot hulle volle lengte opgetrek nie. Net 'n st 6 dra hulle sokkies so en niemand wil na daardie dae terug nie. Die norm was eerder om hulle twee keer om te vou. Wat basies beteken het die sokkie eindig kort bokant jou enkel.
Ek kan ook baie goed onthou hoe lank dit geneem het om my bene en voete dieselfde skakering te kry. Wat my nou eintlik interesseer, is dat ek nie kan onthou wanneer laas ek 'n meisie met 'n sokkie tan gesien het nie.
Wat sal die rede daarvoor wees? Ek meen, meisieskooldrag het nie soveel verander nie. Meisies word seker nog steeds verplig om hier en daar aan sport deel te neem. Selfs met geheim sokkies sal hulle voete steeds wit wees. Miskien kyk ek net teen my ooglede vas. Ek sien die meeste skole laat nog langbroeke enige tyd van die jaar toe. Dit kan die verskynsel verduidelik. Sonbeddens is ook baie meer beskikbaar as 'n paar jaar gelede. Dalk gaan hulle ook nou kaalvoet skool toe.
Wat dink julle? Het julle sokkie tans gehad? Wat was die reëls in verband met julle sokkies en skoene en het julle dit gevolg? Vir hoeveel jaar lank het jy nog skoolsokkies gedra na skool?
Blogvraag: Aangesien skooldrag in SA die nalatenskap van die Britse kolonisering is, wat was die eerste skool wat bluecoats geimplimenteer het as skool drag?
Blogantwoord: Willes was reg met Douglas Adams
September 23, 2009 at 6 : 10	Xena Phoenix	24 Kommentaar
Vanmiddag is ek een van 'n swetterjoel karre in 'n een rigting straat. Almal het dit ten doel om die stad se stof so gou as moontlik afteskud. Ek is in die derde baan van links, dus die tweede baan van regs. In die middel van die pad sodat mense wat dubbelparkeer my nie in die voet skiet nie. Ek kan dus ry, maar kan dit nie waag om te stop of om skielik stil te hou of parkeer nie.
Die kruising is geseën met 'n verkeerslig wat saamwerk. Teen die tyd wat ek by dit kom, is dit groen en kan ek net aanry. Dit is waar ek haar opmerk. Aan die oorkant van die kruising aan die linkerkant, besig om te ryloop.
Goed, dit is nie die eerste keer dat ek iemand sien ryloop nie. Laat ek haar probeer beskryf en dan sal julle dalk verstaan. In die eerste plek is dit 'n kind. As ek aan haar skraal lyf en plat bolyf moet oordeel skat ek haar niks ouer as 14 nie. Aan haar kleredrag kan 'n mens sien dat sy ongekunsteld is, sorgeloos wel. Die manier waarop sy geryloop het was opvallend. Haar ongeduld het boekdele gespreek elke keer wat iemand verby gery het en die duim geignoreer het. Ek het die gevoel gekry dat sy haastig oppad was iewers en dat as daar nie gou iemand stop nie, is sy in die moeilikheid. (In die paar sekondes wat ek haar gesien het.)
Ek het verby gery. Die verskoning is dat ek reeds baie laat was en dat omdraai geen maklike oefening sou gewees het nie. Dit sou my 'n goeie 10 minute of langer geneem het om weer daar uit te kom en dan kon sy al lankal geholpe gewees het.
Ek weet wel wat ek graag sou wou doen. Ek sal juffroutjie met graagte opgetel het en op haar ma se skoot gaan aflaai het. Die kruising waar sy was is uiters gevaarlik. Die meerderheid voertuie was trokke en afleweringsvoertuie. Dus bestuurders wat gewoond is om meisie op te laai – teen 'n prys. Ek is nie so seker dat sy bewus is van die prys of bereid is om dit te betaal nie.
Dit was 'n uiters onverantwoordelike ding gewees om te doen. Ek het nogal 'n gevoel dat sy glad nie veronderstel was om daar te wees nie. Anders sou haar ouers haar mos kom haal het of gereel het vir vervoer. Hopenlik kom sy ongeskonde daaruit. Dinge kan wel baie lelik raak en dit is iets dat sy en haar ouers behoort te besef.
Wat sou julle gedoen het in my skoene?
Blogvraag: Wie was die skepper van 'n Hitchhiker's Guide to the Galaxy?
Blogantwoord: Olga was reg met Maurice Wilks.
September 22, 2009 at 5 : 54	Xena Phoenix	91 Kommentaar
Parkeer jou SUV waar die son nie skyn nie
As 'n mens die kwaliteit van paaie meet aan die aantal viertrekvoertuie per vierkante meter, watter deel in Suid-Afrika het die swakste paaie? Sandton, Gauteng natuurlik. 'n 4×4 is 'n nuwe statussimbool. Dalk nie om mense te verdeel ten opsigte van ryk, middelklas en arm nie. Die sleutels van jou 4×4 is eerder 'n teken van ek is waar ek moet wees. Ek is gevestig.
Deesdae wanneer die eersteling oppad is, word daar vinnig gedraf na die naaste motorhawe. Die huidige luukse motor is te ongemaklik om 'n karstoeltjie agter in te druk. Wel miskien één stoeltjie, maar dit is 'n saak van onmoontlikheid om twee stoeltjies in te kry. Is die agterste sitplek regtig soveel groter? En maak die feit dat dit hoër is werklik 'n wesenlike verskil?
Die ander ekskusie is die toestand van die land se paaie. Dit is blykbaar onmoontlik om met 'n standaard motor van punt A tot B te kom. 'n Mens se kanse op oorlewing is blykbaar beter in 'n 4×4 omrede 'n mens hoër sit. Jy kan ook makliker bo-oor 'n sypadjie klim as dit nodig is om 'n kaper te ontduik. Jy kan ook 'n kaper doodry en verder jaag as dit nodig is. Almal is ook skielik off-road entoesiaste. Hulle gaan in die toekoms elke moontlike en onmoontlike terrein met hulle nuwe wiele verken.
Goed en wel. Dit is seker jou saak as jy graag jou geld wil mors. Ek het wel nie 'n probleem met die tipe voertuie nie, maar ek het wel 'n probleem met die sertifikaart wat hulle saam met die voertuie kry. Die sertifikaart wat hulle alleenreg op die pad gee. Ek het VERAL 'n probleem met die feit dat SUV's nie deurskynend is nie.
Eerstens vergeet die bestuurders dat hulle 'n bakkie het wat daadwerklik groter as ander karre is. Dit kan nie orals ingedruk word nie. Jy blok die verkeer as jy met jou logge vaartuig wag om regs te draai. Ons gewone siele kan nie deur julle kyk om te sien of daar aankomende verkeer is nie. Volgafstand is wetlik voorgeskryf. Net omdat jy almal uit die pad uit kan stamp, beteken dit nie dat jy soos 'n Charlize Theron in 'n Mini deur almal kan vleg nie. Wag jou beurt af. Net omdat jy 'n 4×4 ry, beteken dit nie dat jy op die stuk veld kan ry om voor almal te gaan indruk nie.
Ek wil eintlik 'n voorstel maak. Kan iemand viertrekspesifieke parkering skep? Eerstens gebruik hulle aansienlik meer ruimte as 'n kar. Tweedens kan geen normale mens verby hulle sien as jy die parkering moet verlaat nie. Jy moet maar op geloof uit. Derdens parkeer hulle so, dat 'n mens nie in of uit jou eie kar kan kom nie. Sien, hulle het 'n aansienlike deel van jou parkering ook nodig. En glo my, hulle sal sonder die nodige versigtigheid met gemak in hulle bakkie kom.
Hoekom? Dit is eenvoudig. Hulle kar is duurder as joune, dus hoef hulle nie jou kar te respekteer nie.